ང་ཚོས་དར་ལྕོག་ལ་ཕྱིའི་རྣམ་པའི་ཐོག་ནས་དབྱེ་ན་རིགས་གསུམ་དུ་དབྱེ་ཆོག་པ་འདུགརིགས་དང་པོ་ནི་སངས་རྒྱས་ཀྱི་གསུང་དང་འདབ་ཆགས་གཅན་གཟན་གྱི་གཟུགས་རིས་ཚོན་མདོག་སྔོ་སེར་དཀར་དམར་ལྗང་ཁུ་བཅས་ལྔ་ལྡན་ཡོད་པའི་དར་རས་གྲུ་བཞིའི་སྟེང་དུ་དཔར་བཏབ་སྟེ་དེ་གཅིག་ལ་གཅིག་འབྲེལ་བྱས་ཏེ་ཐག་པའི་ཐོག་བཙེམས་ནས་ཁྲོམས་བསྒྲགས་འཕྲེད་འགེལ་སྦྱར་རས་བཞིན་ལ་རྩེའི་ཐོག་དཔྱང་འཁྲུལ་དུ་འདོགས་ཀྱི་ཡོད།དར་ལྕོག་དེ་རིགས་ཕལ་ཆེ་བ་མཐོ་བའི་ལ་རྩེར་མཐོང་རྒྱུ་ཡོད།རིགས་གཉིས་པ་ནི་དར་ཆེན་ཞེས་རིང་ཚད་རྨི་གསུམ་མམ་ལྔ་ཙམ་ཡིན་པའི་དར་ཤིང་སྟེང་དུ་རས་ནར་མོ་ཡུག་གཅིག་གི་གཞོགས་གཅིག་དར་ཤིང་ཐོག་བཙེམས་ཤིང་ཚོན་མདོག་དམར་པའམ་དཀར་པོ་ཡིན་པའི་དར་རས་ནར་མོའི་སྟེང་དུ་གདོན་བགེགས་གནོད་འཚེ་ཞི་ཞིང་།རླུང་རྟ་དར་བའི་སངས་རྒྱས་ཀྱི་གསུང་རབ་དཔར་བཏབ་སྟེ་ཁང་ཁྱིམ་གྱི་མདུན་དུ་སློང་སྲོལ་ཡོད།དར་ཆེན་དེ་རིགས་ཀོང་པོ་ལ་སོགས་པའི་རོང་ཡུལ་དུ་མཐོང་རྒྱུ་མང་།ལྷ་ལྡན་གཙུག་ལག་ཁང་གིས་གཙོས་དགོན་སྡེ་ཁག་གི་སྒོ་འཕྱོར་མདུན་གྱི་དོ་རའི་དཀྱིལ་དུ་བཙུགས་པའི་དར་ཆེན་དེ་ཚོ་བཟོ་རྩལ་མཛེས་པ་མ་གཏོགས་གཞི་རྐང་དེའི་ཁོངས་སུ་གཏོགས་པར་བསམ།རིགས་གསུམ་པ་ནི་སྔོ་སེར་དཀར་དམར་ལྗང་ཁུ་བཅས་ཚོན་མདོག་ལྔ་ལྡན་གྱི་དར་ཧྲུག་ཡིག་མེད་དང་།མཐའ་ལ་འགྲིལ་བཏང་བའི་བ་དན་དར་རས་ཚོན་གཅིག་མ་ཞིག་གི་སྟེང་དུ་སངས་རྒྱས་ཀྱི་གསུང་དང་འདབ་ཆགས་གཅན་གཟན་གྱི་གཟུགས་ཀྱིས་དཔར་བཏབ་ཅིང་།དར་ཧྲུག་ཚོན་སྣ་ལྔ་ལྡན་དེ་དག་གོ་རིམ་མ་འཁྲུགས་པར་དར་ཤིང་གི་ཡལ་གའི་རྩེར་བཏགས་ནས་ཁང་པའི་ཡང་སྟེང་གི་ཟུར་དུ་འཛུགས་ཀྱི་ཡོད།དར་ལྕོག་དེ་རིགས་ཡུ་མིའི་སྡོད་ཁང་གི་ཡང་ཐོག་ཏུ་མཐོང་རྒྱུ་ཡོད།